**Ministru kabineta noteikumu projekta “Noteikumi par plānošanas reģionu teritorijām” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par plānošanas reģionu teritorijām” (turpmāk – Noteikumu projekts) mērķis ir precizēt plānošanas reģionos ietilpstošās teritorijas.  Noteikumu projekts stājas spēkā 2021. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Reģionālās attīstības likuma 5. panta otrā daļa, kurā noteikts, ka plānošanas reģionu teritorijas saskaņā ar pašvaldību iesniegtajiem priekšlikumiem nosaka Ministru kabinets.  Administratīvo teritoriju un apdzīvoto vietu likums (turpmāk – ATAVL), kas stājās spēkā 2020. gada 23. jūnijā, nosaka jaunu administratīvi teritoriālo iedalījumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Reģionālās attīstības likuma 5. panta trešo daļu, Latvijā ir pieci plānošanas reģioni – Kurzemes plānošanas reģions, Latgales plānošanas reģions, Rīgas plānošanas reģions, Vidzemes plānošanas reģions un Zemgales plānošanas reģions. Savukārt statistisko reģionu sistēmā Rīgas plānošanas reģions ir sadalīts divos statistiskajos reģionos – Rīgas (ietver Rīgas pilsētu) un Pierīgas (ietver pārējo Rīgas plānošanas reģiona teritoriju) statistiskajā reģionā. Pārējo četru plānošanas un statistisko reģionu robežas sakrīt.  Plānošanas reģionu teritorijas nosaka Ministru kabineta 2009. gada 5. maija noteikumi Nr. 391 “Noteikumi par plānošanas reģiona teritorijām” (turpmāk – MK noteikumi Nr. 391). Savukārt plānošanas reģionu darbību pārrauga Vides aizsardzības un reģionālās attīstības ministrija (turpmāk – VARAM). Vienlaikus, ņemot vērā arvien pieaugošās sociālekonomiskās un reģionālās attīstības atšķirības starp Latvijas reģioniem, t.sk. pašvaldībām, VARAM 2019. gadā uzsāka darbu pie administratīvi teritoriālās reformas (turpmāk – ATR), lai mazinātu šobrīd pastāvošo nevienlīdzību starp pašvaldībām.  Lai īstenotu ATR izvirzītos mērķus, VARAM izstrādāja jaunu ATAVL, kuru Latvijas Republikas Saeima galīgajā lasījumā pieņēma 2020. gada 10. jūnija sēdē. ATAVL 4. pantā noteikts, ka Latvijā ir šādas administratīvās teritorijas: valstspilsētu pašvaldību teritorijas un novadu pašvaldību teritorijas. Vienlaikus Saeima 2021. gada 1. jūnija sēdē galīgajā lasījumā pieņēma ATAVL grozījumus, kas paredz saglabāt Varakļānu novada administratīvo teritoriju esošajās robežās. Ņemot vērā, ka ATR rezultātā līdzšinējo 119 pašvaldību vietā ir izveidotas 43 pašvaldības, VARAM izstrādājusi jaunu Noteikumu projektu par plānošanas reģionu teritorijām, nevis izstrādājusi grozījumus MK noteikumos Nr. 391.  Latvijas Republikas Satversmes tiesa (turpmāk – Satversmes tiesa) 2021. gada 28. maijā pieņēma spriedumu apvienotajā lietā Nr. 2020-43-0106 “Par Administratīvo teritoriju un apdzīvoto vietu likuma pielikuma “Administratīvās teritorijas, to administratīvie centri un teritoriālā iedalījuma vienības” 31.15., 31.29., 31.30., 32.1., 32.4. un 36.2. apakšpunkta atbilstību Latvijas Republikas Satversmes 1. un 101. pantam, Eiropas vietējo pašvaldību hartas 4. panta trešajai un sestajai daļai, kā arī 5. pantam”, un tajā citastarp nolēma atzīt ATAVL pielikuma “Administratīvās teritorijas, to administratīvie centri un teritoriālā iedalījuma vienības” 31.15., 31.29. un 31.30. apakšpunktu par neatbilstošiem Latvijas Republikas Satversmes 1. un 101. pantam. Secīgi ar spriedumu Satversmes tiesa atzinusi Varakļānu novada teritorijas iekļaušanu Rēzeknes novadā par neatbilstošiem Latvijas Republikas Satversmei.  Lai nodrošinātu ATAVL atbilstību Latvijas Republikas Satversmei, ar 2021. gada 1. jūnija likumu tajā veikti grozījumi, lemjot par Varakļānu novada, kas sastāv no Murmastienes pagasta, Varakļānu pagasta un Varakļānu pilsētas, saglabāšanu kā patstāvīgu administratīvo teritoriālo vienību.  Sakarā ar ATAVL grozījumiem, kas pieņemti 2021. gada 1. jūnijā, Noteikumu projekts paredz Varakļānu novadu saglabāt kā vienu no Vidzemes plānošanas reģiona (turpmāk – VPR) noteiktajām teritorijām.  Ministru kabinetam pieņemot jaunās plānošanas reģionu robežas un tajos ietilpstošās pašvaldības, Centrālās statistikas pārvalde sadarbībā ar VARAM virzīs jautājumu arī par *NUTS* 3. līmeņa dalījumu, lai *NUTS* 3 statistisko reģionu robežas sakristu ar jaunajām plānošanas reģionu robežām.  Vērtējot kopējās valsts reģionālās attīstības tendences, jāsecina, ka Rīgas pilsēta un tai pieguļošās pašvaldības būtiski atšķiras no pārējās Latvijas – tajās ir augstāka ekonomiskā attīstība, kā arī pozitīvas demogrāfiskās prognozes, kas lielā mērā ir saistītas ar Rīgas ekonomisko ietekmi un darba iespējām. Arī prognoze 2030. gadam liecina, ka iedzīvotāju skaits daudzās teritorijās turpinās ievērojami samazināties un viena reģiona ietvaros turpinās ievērojami atšķirties, izņemot Rīgas tuvāko apkārtni. Vienlaikus Rīga kā nozīmīgākais valsts attīstības centrs un galvaspilsēta nodrošina darbavietas un pakalpojumu sniegšanu ne tikai saviem iedzīvotājiem (Rīgas pilsētā strādā 84% pašvaldības darbspējas vecuma iedzīvotāju), bet arī būtiskai daļai kaimiņu pašvaldību iedzīvotāju. Piemēram, Rīgas pilsētā strādā 63% Ropažu novada pašvaldības iedzīvotāju, 61% Ādažu novada un Salaspils novada pašvaldību iedzīvotāju. Tāpat strādāt uz Rīgas pilsētu ikdienā dodas vairāk nekā 50% Ķekavas novada, Mārupes novada, Jūrmalas pilsētas, Saulkrastu novada un Olaines novada iedzīvotāju.[[1]](#footnote-2) Tās ir vērtējamas kā tiešas Rīgas sociālekonomiskās ietekmes teritorijas. Papildus šīm teritorijām Rīgas pilsētas tiešas sociālekonomiskās ietekmes teritorijā atrodas arī Siguldas novads (42 pašvaldību iedalījumā). Salīdzinot ar citiem šobrīd Rīgas plānošanas reģiona teritorijā esošiem novadiem (42 pašvaldību iedalījumā), Siguldas novads ir vienīgais, kura administratīvās teritorijas lielākā daļa ir stundas brauciena attālumā no Rīgas. Savukārt Tukuma novada rietumu daļa (piemēram, Matkules un Vānes pagasti), Limbažu novada ziemeļu daļa (piemēram, Salacgrīvas, Ainažu, Staiceles pilsētas un pagasti) un Ogres novada austrumu daļa (Taurupes, Meņģeles, Mazozolu pagasti) atrodas tālāk nekā vienas stundas braucienā no Rīgas pilsētas.[[2]](#footnote-3) Cieša sasaiste ar Rīgu ir arī citām teritorijām (skatīt, piemēram, pētījumu “Rīgas metropoles areāla precizēšana”, 2017[[3]](#footnote-4)), tomēr vienā plānošanas reģionā var iekļaut tikai veselas pašvaldības jeb nesadalītas administratīvās teritorijas. Funkcionāli saistītām teritorijām no dažādiem plānošanas reģioniem paredzēts attīstīt papildu sadarbības mehānismus. Minētie sadarbības mehānismi ietver reģionālā mēroga projektus, kas tiks noteikti plānošanas reģionu attīstības plānošanas dokumentos atbilstoši definētajiem reģionālā mēroga projektu principiem. Ieguldījumi reģionālajiem projektiem var būt starp vairākām plānošanas reģionu teritorijām.  Papildus jānorāda, ka arī lielākā daļa no tautsaimniecības aktivitātēm koncentrējas Rīgā un tās apkārtnē, radot nesamērīgas reģionālās attīstības atšķirības. Lai veicinātu vienmērīgāku reģionu attīstību un samazinātu jau minētās reģionālās attīstības atšķirības, būtiski ir rast risinājumus gan pakalpojumu nodrošināšanai atbilstoši demogrāfiskajiem izaicinājumiem, gan uzlabot sasniedzamību un dzīves vidi atbilstoši reģionu specifikai un pakalpojumu sasniegšanai. Vidzemes reģionā ir viens no zemākajiem IKP uz vienu iedzīvotāju līmeņiem Latvijā, kā arī Vidzemes un Kurzemes reģionos pēdējo 20 gadu laikā ir bijis viens no lielākajiem iedzīvotāju skaita samazinājumiem starp visiem reģioniem. Limbažu novada un Ogres novada pievienošana VPR, bet Tukuma novada pievienošana Kurzemes plānošanas reģionam (turpmāk – KPR), veicinātu vienmērīgāku reģionālo iedalījumu, apvienojot teritorijas ar līdzīgu problemātiku un izaicinājumiem, kā arī, dodot iespēju kopīgi darboties to risināšanai. Savukārt vienā plānošanas reģionā apvienojot Rīgas pilsētu ar pašvaldībām, kas pilnībā atrodas tiešā Rīgas sociālekonomiskās ietekmes teritorijā, tiktu veicināta Rīgas metropoles areāla kā cieši saistītas ekonomiskās telpas attīstība, lai pilnvērtīgi varētu izmantot Rīgas metropoles areāla potenciālu Latvijas konkurētspējas stiprināšanai Baltijas jūras reģionā un valsts tautsaimniecības attīstībai.  Noteikumu projekta izstrādes un saskaņošanas procesā pašvaldībām un plānošanas reģioniem bija iespēja sniegt savus priekšlikumus vai iebildumus par plānotajām izmaiņām reģionu robežās. Tāpat pašvaldībām un plānošanas reģioniem bija iespēja sniegt savus priekšlikumus par 2020. gada 22. oktobra Valsts sekretāru sanāksmē izsludinātā konceptuālā ziņojuma “Par administratīvo reģionu izveidi” (turpmāk – Konceptuālais ziņojums) saturu, kas ietvēra informāciju arī par *NUTS*3 līmeņa reģionu robežu izmaiņām – Limbažu novada un Ogres novada pievienošana Vidzemes reģionam, kā arī Tukuma novada pievienošana Kurzemes reģionam. Noteikumu projektā iekļautās plānošanas reģionu robežas atbilst Konceptuālā ziņojuma piedāvātajām *NUTS* 3 reģionu robežām.  VARAM Konceptuālā ziņojuma un Noteikumu projekta saskaņošanas procesā ir saņēmusi:  1. Kandavas novada domes 2021. gada 18. janvāra vēstuli, kurā Kandavas novada dome pauž atbalstu plānotajām reģionu robežu izmaiņām, t.i., Kandavas novada (*42 pašvaldību iedalījumā – Tukuma novada*) iekļaušanai KPR;  2. VPR 2020. gada 14. oktobra vēstuli, kurā VPR pauž priekšlikumu esošajā VPR teritorijā iekļaut arī jaunveidojamo Limbažu novadu un Ogres novadu;  3. Limbažu novada domes 2021. gada 25. marta lēmumu Nr. 37 “Par Limbažu novada pašvaldības plānošanas reģiona maiņu un tā iekļaušanu Vidzemes plānošanas reģionā”.  Tāpat jāņem vērā arī iepriekš izteiktā pašvaldību interese mainīt plānošanas reģionu robežas, piemēram, Alojas novada domes 2013. gada 28. augusta lēmums Nr. 302 “Par pāriešanu uz Vidzemes plānošanas reģionu”.  Citi iebildumi par piedāvātajām reģionu robežu izmaiņām no pašvaldībām vai plānošanas reģioniem Konceptuālā ziņojuma un Noteikumu projekta izstrādes gaitā netika saņemti, līdz ar to **reģionu robežu jautājums ticis saskaņots gan no pašvaldību puses, gan plānošanas reģionu puses**.  Attiecībā uz sagatavošanā esošajiem plānošanas reģionu un pašvaldību attīstības plānošanas dokumentiem VARAM sniegs vadlīnijas un metodisko atbalstu minēto plānošanas dokumentu izstrādē.  Attiecībā uz plānošanas reģionu iesāktajiem deinstitucionalizācijas projektiem (turpmāk – DI projekti), kuru īstenošanu nosaka Ministru kabineta 2015. gada 16. jūnija noteikumi Nr. 313 “Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1. pasākuma "Deinstitucionalizācija" īstenošanas noteikumi”, plānošanas reģioni un to esošie partneri var pabeigt DI projekta realizāciju esošo sadarbības līgumu ietvaros. Tas nozīmē, ka plānošanas reģioni līdz 2023. gada 31. decembrim turpina DI projektu īstenošanu, atbilstoši plānošanas reģionu Deinsitucionalizācijas plānos 2017. –2020. gadam noteiktajām teritorijām un ES fondu finansējuma un iznākuma rādītāju dalījumam, lai neradītu administratīvo slogu un nekavētu rezultatīvo rādītāju sasniegšanu.  Tā kā uz Eiropas teritoriālās sadarbības (turpmāk – *INTERREG*) programmām un projektiem attiecas *NUTS* 3 reģionu robežas, uzsāktie *INTERREG* projekti 2014. –2020. gada plānošanas periodā tiek pabeigti tajos reģionos, kuros projekts ticis iesniegts un tiek īstenots. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Noteikumu projekts ietekmēs plānošanas reģionus un pašvaldības, kuras skar plānošanas reģionu robežu izmaiņas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts tiešā veidā saistīts ar MK noteikumiem Nr. 391, kuri, stājoties spēkā Noteikumu projektam, zaudēs savu spēku. |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts no 2021. gada 22. marta līdz 2021. gada 6. aprīlim publicēts VARAM tīmekļvietnē <https://www.varam.gov.lv/lv/ministru-kabineta-noteikumu-projekts-noteikumi-par-planosanas-regionu-teritorijam> sadaļā “Sabiedrības līdzdalība” – “Normatīvo aktu projekti” – “[Normatīvo aktu projekti reģionālās politikas jomā](http://www.varam.gov.lv/lat/likumdosana/normativo_aktu_projekti/regionalas_politikas_joma/)”, kā arī Valsts kancelejas tīmekļvietnē <https://www.mk.gov.lv/lv/ministru-kabineta-diskusiju-dokumenti> sadaļā “Sabiedrības līdzdalības politika” – “[Ministru](http://www.varam.gov.lv/lat/likumdosana/normativo_aktu_projekti/regionalas_politikas_joma/) kabineta diskusiju dokumenti”, līdz ar to ieinteresētajām personām tiek dota iespēja izteikt viedokli un sniegt priekšlikumus. |
| 3. | Sabiedrības līdzdalības rezultāti | Pēc Noteikumu projektu iesniegšanas Valsts sekretāru sanāksmē tika saņemta vēstule no plānošanas reģioniem par robežu izmaiņu ietekmi, un attiecīgi papildināta anotācija. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, plānošanas reģioni. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Vides aizsardzības un

reģionālās attīstības ministra vietā –

Ministru prezidenta biedrs,

aizsardzības ministrs A. Pabriks

Melnalksnis 66016768

[Davis.Melnalksnis@varam.gov.lv](mailto:Davis.Melnalksnis@varam.gov.lv)

1. Aprēķini veikti, izmantojot Valsts sociālās apdrošināšanas aģentūras datus par darba devēja un darba ņēmēja reģistrēto atrašanās vietu, ņemot vērā jauno administratīvi teritoriālo iedalījumu – *aprēķins veikts dalot pašvaldībā reģistrēto darba devēju (uzņēmēju) nodarbināto pašvaldības iedzīvotāju skaitu (darbinieku) ar pašvaldībā reģistrēto kopējo darba ņēmēju (darbinieku) skaitu*. [↑](#footnote-ref-2)
2. Rīgas sasniedzamība, braucot ar automašīnu, aprēķināta ar SIA “Karšu izdevniecība Jāņa sēta” izstrādātu programmatūru, tai izvēloties optimālo maršrutu, ņemot vērā ceļu stāvokli, normālos laika apstākļos; programmatūras uzstādījumos izmantoti ilgtermiņa novērojumos balstīti vidējie rādītāji. Avots: [atr.kartes.lv](http://www.atr.kartes.lv): “Rīgas sasniedzamība”. [↑](#footnote-ref-3)
3. Latvijas Universitātes Ģeogrāfijas un zemes zinātņu fakultāte “Rīgas aglomerācijas robežu precizēšana”, 2017. Pasūtītājs: Rīgas domes Pilsētas attīstības departaments. Pieejams: [https://sus.lv/sites/default/files/  
   rigas\_aglomeracija\_2017.pdf](https://sus.lv/sites/default/files/rigas_aglomeracija_2017.pdf) [↑](#footnote-ref-4)